Цу шиннан дов дала далларх кхетта йоI, меллаша голаш тIехь аратекхна, Баба йолчу яхара. Сихха цунна улле хьала а яьлла, бовхачу метта а керчина, Бабин мерзачу йовхонах дIахьаьрчира. Дерриге а вуонаш дицделира. КIедачу меттахь дегIанна там а хилла, елакъажар даьржира юьхь тIехула. Ши бIаьрг хьаббелира. Цуьнан доцачу дахарехь мел хилларг а дуьхьалтосуш, наб озийра, ойланаш вовшахъийна, дIахьулъелира… ДуьхьалхIуьттура школа, хаза кIайн, бабас эцна бантикаш, керла бес-бесара къоламаш, йоьлху Хадижа, оьгIазъяхана мама, бабин къинхетаме бIаьргаш, ченах ийна некъаш, цIенош, урамаш, туьканаш, тайнигаш… ши бIаьрг схьабиллира цо. Тайниг… Цо сатуьйсу хаза тайниг. ЦIеххьана, цхьамма дIаэцна хиларх кхераелира, амма юха а даго хьоьхура, иза шен хир ю бохуш. Наб яйра. «Хар» дечу бабас ойланаш кегайора цуьнан, цундела йоIа меллаша пхьаьрсан гола а Iоьттина, муьшка йира цунна.